b'\n_START_ARTICLE_\nComuna Her\xc4\x83\xc8\x99ti, Giurgiu\n_START_SECTION_\nA\xc8\x99ezare\n_START_PARAGRAPH_\nComuna se afl\xc4\x83 la marginea sud-estic\xc4\x83 a jude\xc8\x9bului, pe malul st\xc3\xa2ng al Arge\xc8\x99ului, la limita cu jude\xc8\x9bul C\xc4\x83l\xc4\x83ra\xc8\x99i. Este str\xc4\x83b\xc4\x83tut\xc4\x83 de \xc8\x99oseaua jude\xc8\x9bean\xc4\x83 DJ401, care o leag\xc4\x83 spre sud de Hotarele (unde se termin\xc4\x83 \xc3\xaen DN5A) \xc8\x99i spre vest de Valea Dragului, V\xc4\x83r\xc4\x83\xc8\x99ti, apoi mai departe \xc3\xaen jude\xc8\x9bul Ilfov de Vidra \xc8\x99i Berceni (unde se intersecteaz\xc4\x83 cu centura Bucure\xc8\x99tiului) \xc8\x99i Bucure\xc8\x99ti. La V\xc4\x83r\xc4\x83\xc8\x99ti, din acest drum se ramific\xc4\x83 \xc8\x99oseaua jude\xc8\x9bean\xc4\x83 DJ401B, care duce spre nord-est \xc3\xaen jude\xc8\x9bul C\xc4\x83l\xc4\x83ra\xc8\x99i la Bude\xc8\x99ti (unde se termin\xc4\x83 \xc3\xaen DN4).\n_START_SECTION_\nDemografie\n_START_PARAGRAPH_\nConform recens\xc4\x83m\xc3\xa2ntului efectuat \xc3\xaen 2011, popula\xc8\x9bia comunei Her\xc4\x83\xc8\x99ti se ridic\xc4\x83 la 2.369 de\xc2\xa0locuitori, \xc3\xaen sc\xc4\x83dere fa\xc8\x9b\xc4\x83 de recens\xc4\x83m\xc3\xa2ntul anterior din 2002, c\xc3\xa2nd se \xc3\xaenregistraser\xc4\x83 2.398\xc2\xa0de\xc2\xa0locuitori. Majoritatea locuitorilor sunt rom\xc3\xa2ni (76,15%), cu o minoritate de romi (19,29%). Pentru 4,43% din popula\xc8\x9bie, apartenen\xc8\x9ba etnic\xc4\x83 nu este cunoscut\xc4\x83._NEWLINE_Din punct de vedere confesional, majoritatea locuitorilor sunt ortodoc\xc8\x99i (95,06%). Pentru 4,47% din popula\xc8\x9bie, nu este cunoscut\xc4\x83 apartenen\xc8\x9ba confesional\xc4\x83.\n_START_SECTION_\nIstorie\n_START_PARAGRAPH_\nLa sf\xc3\xa2r\xc8\x99itul secolului al XIX-lea, comuna purta numele de Her\xc4\x83\xc8\x99ti-Buciumeni, f\xc4\x83cea parte din plasa Negoe\xc8\x99ti a jude\xc8\x9bului Ilfov \xc8\x99i era format\xc4\x83 din satele Buciumeni, Gruiu \xc8\x99i Her\xc4\x83\xc8\x99ti, av\xc3\xa2nd 2389 de locuitori ce tr\xc4\x83iau \xc3\xaen 616 case \xc8\x99i 22 de bordeie. \xc3\x8en comun\xc4\x83 existau trei biserici (una \xc3\xaen fiecare sat) \xc8\x99i dou\xc4\x83 \xc8\x99coli mixte (la Her\xc4\x83\xc8\x99ti \xc8\x99i la Buciumeni), iar principalii proprietari de p\xc4\x83m\xc3\xa2nt erau C.D. Maratea \xc8\x99i A. Stolojan. Anuarul Socec din 1925 consemneaz\xc4\x83 schimbarea numelui comunei \xc3\xaen Her\xc4\x83\xc8\x99ti, comun\xc4\x83 care f\xc4\x83cea parte din plasa Bude\xc8\x99ti a aceluia\xc8\x99i jude\xc8\x9b \xc8\x99i avea atunci 3072 de locuitori \xc3\xaen acelea\xc8\x99i sate. Satele Buciumeni \xc8\x99i Gruiu s-au separat \xc3\xaen 1930, form\xc3\xa2nd comuna Gruiu._NEWLINE_\xc3\x8en 1950, comuna a fost transferat\xc4\x83 raionului Olteni\xc8\x9ba din regiunea Bucure\xc8\x99ti. \xc3\x8en 1968, ea a revenit la jude\xc8\x9bul Ilfov, re\xc3\xaenfiin\xc8\x9bat, dar a fost imediat desfiin\xc8\x9bat\xc4\x83, satul Her\xc4\x83\xc8\x99ti trec\xc3\xa2nd la comuna Hotarele, \xc3\xaempreun\xc4\x83 cu satul nou-\xc3\xaenfiin\xc8\x9bat Milo\xc8\x99e\xc8\x99ti. \xc3\x8en 1981, o reorganizare administrativ\xc4\x83 regional\xc4\x83 a dus la transferarea comunei Hotarele la jude\xc8\x9bul Giurgiu. Comuna Her\xc4\x83\xc8\x99ti a fost re\xc3\xaenfiin\xc8\x9bat\xc4\x83 \xc3\xaen 2004, cu satele Her\xc4\x83\xc8\x99ti \xc8\x99i Milo\xc8\x99e\xc8\x99ti.\n_START_SECTION_\nMonumente istorice\n_START_PARAGRAPH_\n\xc3\x8en comuna Her\xc4\x83\xc8\x99ti se afl\xc4\x83 curtea familiei N\xc4\x83sturel Herescu (secolul al XVII-lea, ref\xc4\x83cut \xc3\xaen 1833), monument istoric de arhitectur\xc4\x83 de interes na\xc8\x9bional, ansamblu ce cuprinde casa familiei N\xc4\x83sturel-Herescu (1640\xe2\x80\x931642) \xc8\x99i biserica \xe2\x80\x9eSf\xc3\xa2nta Treime\xe2\x80\x9d \xc8\x99i \xe2\x80\x9eSfin\xc8\x9bii Arhangheli Mihail \xc8\x99i Gavril\xe2\x80\x9d (1644). \xc3\x8en pridvorul bisericii se mai afl\xc4\x83 un monument istoric funerar sau memorial de interes na\xc8\x9bional, \xc8\x99i anume monumentul funerar al familiei N\xc4\x83sturel-Herescu (secolul al XIX-lea, str\xc4\x83mutat \xc3\xaen 1987)._NEWLINE_\xc3\x8en rest, alte patru obiective din comun\xc4\x83 sunt incluse \xc3\xaen lista monumentelor istorice din jude\xc8\x9bul Giurgiu ca monumente de interes local. Unul dintre ele este situl arheologic din \xe2\x80\x9eGr\xc4\x83dina IAS\xe2\x80\x9d de la est de satul Her\xc4\x83\xc8\x99ti, sit ce con\xc8\x9bine o a\xc8\x99ezare neolitic\xc4\x83 atribuit\xc4\x83 culturilor Boian \xc8\x99i Gumelni\xc8\x9ba, \xc8\x99i o necropol\xc4\x83 daco-roman\xc4\x83 din secolul al IV-lea e.n. Alte dou\xc4\x83 obiective sunt clasificate ca monumente de arhitectur\xc4\x83\xc2\xa0\xe2\x80\x94 conacul Stolojan (1900) de l\xc3\xa2ng\xc4\x83 podul de peste Arge\xc8\x99 \xc8\x99i curtea Stolojan (secolul al XIX-lea), aflat\xc4\x83 \xc3\xaen col\xc8\x9bul sud-vestic al cur\xc8\x9bii N\xc4\x83sturel-Herescu, \xc8\x99i cuprinz\xc3\xa2nd casa Stolojan \xc8\x99i anexe. Un al patrulea obiectiv, clasificat ca monument memorial sau funerar, este monumentul funerar al lui Milan Obrenovici (1814), ridicat aici de fratele vitreg al acestuia, principele s\xc3\xa2rb Milo\xc5\xa1 Obrenovi\xc4\x87.'